Leiars tale, årsmøte i Hordaland Bygdekvinnelag 19.mars 2022

Kjære årsmøte, ordstyrar og andre gjester.

Sååå kjekt å få treffast her i vakre Ulvik, endeleg er dette ein verkelegheit, at me kan sitja her saman og fysisk møtast, sitja saman med borda her på møtet, i pausane og i matsalen det er berre fantastisk. Og det er ikkje minst kjekt for oss i styret å kunna sjå alle ansikta her i dag, der ingen av dykk kan gøyma seg bak skjermen og kanskje slå av bilete.

Bygdekvinnelaget er verkeleg eit flott lag og dei lokale laga i Hordaland har mykje dei kan vera stolte av, det skjer jo ikkje utan dykk og kvar einaste medlem me har. Det er mykje flott å lesa i årsmeldinga om aktivitet som er gjennomført ute i bygdene våre.

**Å væra bygdekvinne, kva inneberer det?**  Ein er med i eit lag saman med andre kvinner og kanskje nokon menn. Visjonen er at Bygdekvinnelaget er møteplass for aktive kvinner.

Det er sosialt, me treffes over kaffikoppar og gjere ting saman. Me har gjerna kurs i strikketeknikkar, eller flatbrødbaking. Me går turar saman, vår-tur til ein plass som me ikkje har besøkt før. Det er gå-turar i nærområdet med litt kaffiprat på vegen. Me har møter der me får høyra om ting som andre driv med i bygda vår. Besøker gjerna småbedrifter som er kjærkomne i bygda vår og me får høyra om opplevingar som er spennande og uvanlege. Me er også med på torgdagar og jolemesse og det er kanskje Bygdekvinnelaget som står for det. Det er mykje me kan gjera og det er gjevande å få vera med å stå for ting som skaper liv i bygda vår, det er det.

Me skal bevare og formidla om norsk mattradisjon og sunn matglede og det vert gjort i bygdene.

Slik verden viser seg i dag så skal me vera takksame for det privilegiet me har i vårt flotte, rike og trygge land . Det er så mykje me kan vera glade for og kan nyta i dette landet. Men det er også mykje me kan peika på som ikkje er slik det skal ver, det skal me og det kan me som bygdekvinner. Me kan påverka for at det skal rettast på, slik me ofte har gjort før. Derfor er det også så bra at me har eit lag som Bygdekvinnelaget, eit lag som kan stå for positive opplevingar og læring til oss alle. Ja for det er så mykje me kan læra kvarandre og me kan læra så lenge me lever. Det har alltid vert min tanke i den tida eg har vert medlem, eg lære så mykje og eg vert kjent med så mange flotte damer som eg treffer på møte våre. Me har faktisk alle høve til å påverka med det me har lyst å setja fokus på.

Det er også så bra at me har eit lag som Bygdekvinnelaget som kan i fellesskap ta opp vanskelege saker og urett, då kan me verta høyrt for me er mange og me kan vera høgrøysta. Det kan vera med lesarbrev i avisa eller bruk av andre media. Eller me kan samlast for å visa med vår tilstedeværelse at dette er alvor. Bygdekvinner er sterke og av og til har me vist vår styrke og fått fram det som vert jobba mot.

Det er innsamlingar og prosjekt som vert jobba med i heile landet. For at kvinner skal verta sjølvstendige i land som Guatemala. Her heima har Bygdekvinnelaga fått auka bruk av matvarer som me har ved handa, grønsaker, havre, bygg og i det siste bruk av heile dyret. At me brukar dei norske råvarene me har god tilgang på og kan slik påverka klima for eksempel. Og det er fleire saker som dei enkelte bygdekvinnelag har kjempa for i sine heimbygder, mot nedlegging av skular, for sunnare mat, betre livstil og mykje meir.

I det siste har me fått med oss at verda er ikkje så trygg som den har vert hittil i vårt verdenshjørne og det går mange tankar til dei som lider under krig i Ukraina, ja og andre stader. Det er også mange hjelpande hender som ofrar tid og pengar for å hjelpa etter beste evne. Me tenkje også om krigen vil koma enda nærmare oss i nær framtid, eller vil dei klare å stoppa denne krigen. Kan me som kvinner og lag gjera noko for å påverka utviklinga her, klarer me å ropa høgt nok ? Kva skal me ropa, kva kan hjelpa? Krig er sinnsykt, stygt, livsfarlig, me har ikkje ord for kor vondt dette er. Me vil jo ikkje ha krigen inn i stova vår, me vil gjera noko for å stoppa den. Eg lese fleire stader at det er for mange menn som styrer verda, kva om det var fleire kvinner ved styret?

Fleire bygdekvinnelag har allereie sett i gang å samla inn naudsynte varer og sender med dei som fer til grensa av Ukraina for å levera. Det vert førebutt mottak av flyktningar i nokon av bygda våre og då kan me som Bygdekvinner stilla opp, laga treffpunkt, vera ein trøystande hand, lytta og støtta. Me kan eventuelt ta kontakt med kommunen vår og vera med i reiskapsplanen til kommunen og støtta etter vår beste evne.

Eg har nett lyst å ta med her at det er russarar som finnes i ein del bygder som me tilhøyre og dei er nok like sjokka som oss og vel så sårbare som flyktingane. Eg kjenner ei bygdekvinne som har opna sin heim for ein russar, han har plutselig fått ublid behandling og kalde skulder her i Noreg. Ja så ta hand om dei også, ha iallfall auga opne og ver rause. Det er ikkje dei russarane som bur her i landet som har starta denne krigen.

**Samarbeidspartnarar**: Styret i Hordaland Bygdekvinnelag har eit godt samarbeid med Vestland Bondelag og Hordaland Bygdeungdomslag der me har våre representantar i styre i begge laga. Bygdeungdomslag sliter med frafall av medlemer og her i Hordaland opplever dei vanskar med å halda fram, med berre 3 aktive lag på lista si, men dei står på. Håpar dei bygdekvinnelaga som har bygdeungdomslag i nærleiken kanskje kan vera til støtte og ha samarbeid med dei om verving og aktivitet. Det er fleire lokallag som har samarbeid med 4H og det er veldig positivt. Det er mykje spennande arbeid dei gjere saman.

Me ser korleis desse laga tek imot kvar generasjon, frå å vera medlem i 4H, derifrå i bygdeungdomslag og så til Bygdekvinnelaget og Bondelaget i heimbygda. For mange av dei unge vel faktisk å busetja seg i heimbygde si i dag, når dei har tatt utdanning eller prøvd seg litt i ute i verda og heldigvis. Då er det viktig at det er liv i bygda, at det er ting som freistar å delta i. Muligheiter for opplevingar og utvikling som blant andre Bygdekvinnelaga står for.

Det som oppeke Bondelaget i dag er at det er veldig utfordrande tider med stor auke i kostnader for bonden. Pris på straum og drivstoff og mykje anna som trengs for å drifta garden skyt i været.

Det er viktig at matberedskap vert sett høgt på dagsorden her i landet. Eg og du, me er alle avhengige av matproduksjon her heima og at bonden kan halda oppe alle typar gardsbruk. At me er sjølvforsynte i Noreg vert meir og meir viktig. Me må framsnakke bonden og støtte i kvardagen.

Når me er i butikken er det ekstra viktig at me har i tankane kor er det maten kjem frå og at det me kjøper og bruker er eit berekraftig produkt. Me har fått utroleg mykje varer å velje mellom og mat frå fjerne strøk er populær, men mykje av dei norske råvarene kan lett erstatta dei importerte varene og er oftast sunnare. Sjå på bygg for eksempel.

Me heiar på Norske bonden.

**Eg må snakka litt om verving**: I det siste har medlemstalet gått drastigt ned i bygdekvinnelaga over heile Noreg. For oss som er stolte medlemer og veit kva forskjell det gjer å ha eit aktivt Bygdekvinnelag i bygda så har me lyst til å ta vare på medlemene og ynskje velkomne til nye, slik at det vert liv laga med laget vårt.

Det er ikkje berre Bygdekvinnelaget som har mista medlemer, det har skjedd i dei fleste lag og organisasjonar no under pandemien. Derfor er det viktig no når landet opnar seg igjen at me tek tak og tilbyr medlemsskap på fleire kreative måtar. Det er mange der ute som har stort behov for å høyra til i eit fellesskap og ta del i eit sosialt tilbod etter ei lang tid i isolasjon og redsel for pandemien. Slike tilbod har me i våre lokallag og me har sagt det før at det er viktig å ha opne armer og ynskja velkomne på opne møter. Bruk offentlege møteplassar og unngå private stover, slik kan me gjera det lettare for alle å koma og melda seg med.

Ver opne for alle typar kvinner og menn og i alle alder.

Det er ofte slik at me er litt redde for det nye, men det er så gjevande når me har fått opna opp og då kan det ofte overraske kor mykje det gjev oss av lærdom og rett og slett ny giv. Prøv å sprenge nokon nye grenser her. Prøv nye ting på møteplanen, kanskje får de nye opplevingar, ny kunnskap og nytt liv.

Medlemstalet hjå oss i Hordaland har frå 2019 gått ned med 60 medlemer, tenk om me kunne fått nokon av dei tilbake. Kjekt om de har gode idear til verving og gode aktivitetar å dele med kvarandre. Bruk tida me har her saman no, snakk saman og del idear om aktivitet og vervemetodar. Del med oss i Hordaland Bygdekvinnelag når me ynskje å få lagt ut ting på heimesidene våre.

Me i distriktsstyret hadde store ambisjonar i fjor å prøva å vekka opp nytt lag i Etne, me troppa opp på biblioteket der og hadde annonsert eit ope møte der, men ingen møtte opp.

Så me trenger også tenkje ei ny strategi, me vil gjerna bidra og tek imot alle gode råd med takk.

**Litt om Norges Bygdekvinnelag**: Det er gode saker Norges Bygdekvinnelag jobbar med, det er viktige saker som vedkjem oss alle og er med å gjera vårt liv og komande generasjoners liv betre.

Det står på nettsida til Noregs Bygdekvinnelag at me er opptatt av :

-Likestilling og kvinners rettigheiter

– Arbeidsplasser og distriktspolitikk

 – Berekraftig landbruk og miljø

– Folkehelse og gode norske råvarer

 – Forbrukarrettigheiter

 -Norsk tradisjonsmat

-Inkluderande lokalsamfunn

Her er det veldig mykje spennande for oss å ta tak i og fokusera på, me kjenner til det og det står om det i den politiske plattforma som ligg på heimeside til Norges Bygdekvinnelag.

Har de vert på heimesida til Norges Bygdekvinnelag nyleg? Der er det mykje å sjå på, både av kva lokale bygdekvinnelag over heile landet driv på med og alle organisasjonsdokumenta som tilhøyre oss i bygdekvinnelaget. Masse godt lesestoff.

Mange av fokusområda kjenne me og me brenne for dei, bruk av norske matvarer, bruk av heile dyret, føra vidare våre mattradisjonar, kvinnerUT prosjektet og mykje anna

Og Norges Bygdekvinnelag minner oss på at me skal fremme det**: å respektera kvarandre – å vera opne og ærlege – å visa engasjement -å vera lojale mot avtaler og beslutninger - å skapa trivsel, stoltheit og glede.**

Me har masse å jobba med, me heiar på alle bygdekvinner!

**Til slutt:** Bygdekvinnelaga i Hordaland har verkeleg stått på i mange år. Bygdene me tilhøyre set pris på vår aktivitet og den jobben som me utføre. Eg hadde ei oppleving då eg var å laga papira klare til utsending på Voss. Eg ville kjøpa konvoluttar, om dei hadde i butikken kor eg fekk alt kopiert opp. Det hadde dei der bak men selte dei ikkje. Men så sa den unge mannen i butikken: Me brukar dei ikkje så dei kan de få”for de bygdekvinner gjere så mykje god jobb”. Me vert sett og no har me konvoluttar for nokon år til å senda årsmøtepapira i.

I år er det 4 av våre lag som feire rundt år - Ulvik Bygdekvinnelag er det eldste av desse som starta i 1932 og skal då feira 90 år med aktivt lag i år. -Fitjar starta for 70 år sida eller i 1952. -Børve og Sekse har holdt på sida 1962 og feirer dermed 60 år som eit lag. Og det minsta laget i Hordaland i Åsane starta i 1982 og har levd i 40 år, me håpar at det er liv laga for alle desse laga i mange år framover og då er det viktig å vera synlege og gjera ekstra innsats iblant, med kreativitet og gode lokkemidlar for nye medlemmer.

Store gratulasjonar med jubileum til desse laga og me håpar de får anledning til å feira og gjera stas på laget i år.

Me i styret har også lyst til å gjera forskjell, me er der for dykk. Og me vil dette året som før, stå på og vera på tilbodssida for lokallaga. Me vil vera behjelpeleg med heimesidene, organisasjonskurs, vil gjerna stilla på møte om de ynskje. Og anna også, så de må ta kontakt så skal me finna ut av det.

Eg vil gje dykk ei lita gulrot på slutten her. At laga som får auka sitt medlemstal skal få ekstra merksemd frå styret igjennom året. Eg kan ikkje røpa kva det vert for det skal det nye distriktstyret ta hand om, men de vil få informasjon om kva det verte i neste nyheitsbrev frå styret.

Lukka til med bygdekvinnejobben, tusen takk for meg og på gjensyn, helst fleire gonger i år.

Helsing leiaren i Hordaland Bygdekvinnelag Àsa Gunnarsdottir